O **Ministerio de Cultura e Deporte** de España é o departamento ministerial encargado da promoción, protección e difusión do patrimonio histórico español, dos museos estatais e das artes, do libro, a lectura e a creación literaria, das actividades cinematográficas e audiovisuais e dos libros e bibliotecas estatais, a promoción e difusión da cultura en español, así como o impulso das accións de cooperación cultural e, en coordinación co Ministerio de Asuntos Exteriores, Unión Europea e Cooperación, das relacións internacionais en materia de cultura. Así mesmo corresponde a este Ministerio a proposta e execución da política do Goberno en materia de deporte.

O Ministerio de Cultura é un dos ministerios máis importantes do Goberno de España debido ao gran patrimonio cultural que posúe, e por iso decidiuse unificar todos os ámbitos culturais nun só ministerio en 1977. Esta autonomía mantívose até 1996, cando o goberno de Jose María Aznar fusionouno co ministerio de Educación e mantívose así até 2004, cando o Presidente Zapatero devolveulle a súa autonomía.

Esta situación foi revertida de novo en 2011, co goberno de Mariano Rajoy que o volveu a fusionar co ministerio de educación, dando lugar ao Ministerio de Educación, Cultura e Deporte.

Coa chegada do socialista Pedro Sánchez á presidencia, o ministerio recuperou a autonomía, pois era intención do Presidente devolverlle o protagonismo que perdera desde a súa fusión con educación.

Desde as súas orixes, as competencias en deportes estiveron sempre ligados a este ministerio, salvo contadas excepcións.

Funcións
--------

Segundo o Real Decreto 817/2018, de 6 de xullo,, corresponde ao Ministerio de Cultura e Deporte:

* A promoción, protección e difusión do patrimonio histórico español, dos museos estatais e das artes, do libro, a lectura e a creación literaria, das actividades cinematográficas e audiovisuais e dos arquivos e bibliotecas estatais, a promoción e difusión da cultura en español, así como o impulso das accións de cooperación cultural.
* A proposta e execución da política do Goberno en materia de deporte.

Así mesmo e, en coordinación co Ministerio de Asuntos Exteriores, Unión Europea e Cooperación, correspóndelle a este Departamento as relacións internacionais en materia de cultura.

Estrutura orgánica
------------------

1. O Ministerio de Cultura e Deporte estrutúrase nos seguintes órganos directivos:

* A Subsecretaría de Cultura e Deporte.
	+ A Secretaría Xeral Técnica.
* A Dirección Xeral do Libro e Fomento da Lectura.
* A Dirección Xeral de Industrias Culturais e Cooperación.
* A Dirección Xeral de Belas Artes.
* Gabinete do Ministerio.

### Organismos adscritos

Adscríbense ao Ministerio de Cultura e Deporte estes organismos:

* O Consello Superior de Deportes
* A Axencia Estatal Antidopaxe
* O Museo Nacional do Prado
* O Museo Nacional Centro de Arte Reina Sofía
* A Biblioteca Nacional de España
* O Instituto Nacional das Artes Escénicas e da Música
* O Instituto da Cinematografía e das Artes Audiovisuais

Titulares
---------

Desde a súa creación en 2018:

* Màxim Huerta Hernández (7 de xuño de 2018 - 13 de xuño de 2018)
* José Guirao Cabrera (14 de xuño de 2018 - 12 de xaneiro de 2020)
* José Manuel Rodríguez Uribes (13 de xaneiro de 2020 - 12 de xullo de 2021)
* Miquel Iceta (12 de xullo de 2021 - no cargo)

Notas
-----

O contido deste artigo incorpora material publicado no Boletín Oficial do Estado, que se atopa no dominio público de conformidade ao disposto no artigo 13 da Lei de Propiedade Intelectual española.

1. ↑  "Pedro Sánchez recupera el Ministerio de Cultura que el PP eliminó en 2011".
2. ↑  "Real Decreto 817/2018, de 6 de julio, por el que se desarrolla la estructura orgánica básica del Ministerio de Cultura y Deporte y se modifica el Real Decreto 595/2018, de 22 de junio, por el que se establece la estructura orgánica básica de los departamentos ministeriales.".
3. ↑  "BOE.es - Documento BOE-A-2018-8580".
4. ↑  Romero, Juanma (11 de xaneiro de 2020). "Sánchez opta por un hombre de partido, Rodríguez Uribes, como ministro de Cultura". *elconfidencial.com* (en castelán). Consultado o 23 de setembro de 2020.
5. ↑  A. M.; G. M. A. (13 de xaneiro de 2020). "Los ministros del nuevo Gobierno prometen su cargo ante el Rey y toman posesión de sus carteras". *expansion.com* (en castelán). Consultado o 23 de setembro de 2020.